b'\n_START_ARTICLE_\nTom S\xc3\xb6derman\n_START_PARAGRAPH_\nTom-Christian Leander S\xc3\xb6derman (3. huhtikuuta 1936 Helsinki \xe2\x80\x93 14. huhtikuuta 2015 Helsinki) oli suomalainen diplomaatti ja toimittaja._NEWLINE_S\xc3\xb6derman oli vuosina 1956\xe2\x80\x931959 sek\xc3\xa4 1960\xe2\x80\x931961 Suomen Tietotoimiston toimittaja ja 1961\xe2\x80\x931963 Yleisradion toimittaja. H\xc3\xa4n siirtyi diplomaattiuralle ja toimi Tukholmassa 1963\xe2\x80\x931967 avustavana lehdist\xc3\xb6attaseana ja 1971\xe2\x80\x931975 vastaavana lehdist\xc3\xb6attaseana. Lehdist\xc3\xb6neuvoksena S\xc3\xb6derman toimi 1975\xe2\x80\x931977 Tukholmassa ja 1977\xe2\x80\x931984 Lontoossa. Tukholmassa h\xc3\xa4n pyrki kylm\xc3\xa4n sodan aikana esitt\xc3\xa4m\xc3\xa4\xc3\xa4n mielipiteit\xc3\xa4 Suomen ulkopolitiikan tueksi. S\xc3\xb6derman oli ulkoministeri\xc3\xb6n lehdist\xc3\xb6p\xc3\xa4\xc3\xa4llikk\xc3\xb6 1985\xe2\x80\x931988, G\xc3\xb6teborgin p\xc3\xa4\xc3\xa4konsuli 1988\xe2\x80\x931993 ja Reykjavikin suurl\xc3\xa4hettil\xc3\xa4s 1993\xe2\x80\x932000._NEWLINE_Diplomaattiuransa j\xc3\xa4lkeen S\xc3\xb6derman toimi vapaana kirjoittajana. H\xc3\xa4n kirjoitti s\xc3\xa4\xc3\xa4nn\xc3\xb6llisesti kolumneja ruotsalaiseen Utrikesbloggeniin ja kulttuurireportaaseja Nya Argusiin. Yhdess\xc3\xa4 Camilla Lindbergin kanssa h\xc3\xa4n kirjoitti kirjan R\xc3\xb6ster fr\xc3\xa5n Rosala (Schildt, 2007).'